Taḥuski n Tigzirt weḥd-s ulac ayen i tt-yecban ; mi ara tt-tkecmeḍ ad ak-id mmagren yisekla d leḥcic yessan di tlemmast n ubrid, tiḥuna zzint-as-d si yal tamiwin, yal yiwet d acu i tesnuzuy, mi ara telḥuḍ cwiṭ ɣer zdat ad d-tt-mmagareḍ lɣaci d igrawen yal yiwen seg ansa id-yusa, mi ara tkemmleḍ ɣer zdat, ad tebḍuḍ ad tettwaliḍ ilel iṭilli-d si lebɛid, ad ttḥireḍ melmi ara tawḍeḍ ; tura abrid wezzil, ur d-yugri ara aṭas, syin mi ara tarnuḍ cwiya ad tafeḍ yiwet n tkessart ɣer tama taẓelmaḍt, dɣa ad tebḍuḍ ad tettsubuḍ alama iban-d rrmel adehbi ad as-tiniḍ d aɛeqquc awraɣ yettberriq deg yitij ; aman-nni n yilel d imidadiyen am yigenni, ur tettafeḍ ccbaḥa am tin ; lecḍuḍ-nni n yilel ttawin ttarran, mi ara d-wwet lmuja ɣer berra ulac ṣṣifa n yiẓra ur d-ssufuɣ ara. Mi ara taẓeḍ ɣer rrif n yilel, ad twaliḍ icarfan daxel-is, ttbanen-d ttneggizen-d deg-sen wid yebɣan ad uraren.